এমন সময় মেজকা এসে চমকে দিল। কীরে মন খারাপ নাকি? হাতে অন্য লাটাই আর একটা বাঘা। বাঘাটাকে মাথায় ঘষে চেত্তা দিল। বললাম, ওড়াবে? মেজকা বলল, শোধ নিতে হবে না? এই বলে যেই না ওড়াল, অমনি মধুদাদের জামরুল গাছের মাথায় গোঁত খেয়ে পড়ল। কোনোক্রমে টেনেটুনে হাতে পেয়ে তাতে কান্নিক দিল। কান্নিক কি দাদু? ঘুড়ি যে দিকে হেলে যায় বুঝতে হবে সে দিকে ভার আছে। তাই তার উলটো দিকের আড়াআড়ির কাঠিতে কাগজ পেঁচিয়ে লাগিয়ে দিতে হয়। সেটাই হল কান্নিক। তারপরে মেজকার লাটাইয়ে টানা মাঞ্জা। বাঘা আকাশে উড়ল। আমার ঘুড়ির কাছে যে পড়ছে, সেই ভোকাট্টা। লাটাই আমার হাতে, মেজকা টেনে খেলছে। তখন আমার আকাশে আমিই রাজা।